**АБЫЗШӘЕИ АҨЫШЬАԤҞАРАҚӘЕИ ИРЫЗКНЫ**

Уаҩы игәеимҭарц залшом аҵыхәтәантәи аамҭазы аҧсуа бызшәа аҩышьаҧҟарақәа шеиҭаркыз. Аха, араҟа, рыцҳарас иҟалаз, зегьы еицырзеиҧшу иаку ҧҟарак ахьыҟам ауп. Уи ицәырнаго апроблемақәа маҷӡам. Ишәгәалаҳаршәоит, ари апроблема иазкны аӡәымкәа-ҩыџьамкәа ргәаанагарақәа шырҳәахьоу, ишырыҩхьоу. Убас, иҳаҩсыз ашықәс ианвар 17 рзы иҭыҵыз агазеҭ («Аҧсны» №3) ианын абарҭ ацәаҳәақәа равтор истатиа «Иаку ҧҟарак ыҟазароуп» зыхьӡу. Уаҟа иаахтны ишьҭыхуп аҧсуа бызшәа аҩышьаҧҟарақәа ирыдҳәалоу апроблема.

Абар, хыхь ҳазлацәажәо астатиа анҩыз аахижьҭеи шықәсык нҭыкәкәа ицеит. Арахь уҧшыр, апроблема шыҟац иаанхоит. Иахьа уажәраанӡа иҟам ишьақәырҕәҕәоу аҧсуа литературатә бызшәа аҩышьаҧҟарақәа.

Иаҳҳәа-иааӡа, иахьатәи аҧсуа литературатә бызшәа маҷк ихьысҳахеит. Уи зыхҟьо иреиуоуп аобиективтә мзызқәа реиҧш, асубективтәқәагьы. Иҧсыҽхазар ҟалап зегьы еидкыланы измаз асистема: доусы рхатәы хықәкқәеи рхатәы интересқәеи рымоуп. Аха урҭ зегьы акны аус дзыруа амеханизм ҳамоума? Ааи, иаҳҳәар ҟалоит, иҳамоуп ҳәа. Избан акәзар, Аҧсуа ҳәынҭқарра ҳаргылоит. Иҟаҳҵо аусқәа аҳәынҭқарра иазкуп. Ҳажәлар ҿиалароуп, уаҵәтәи рҧеиҧш лашахарц азы.

Жәаба-жәохә шықәса раҧхьа аҧсуа бызшәа афонематә еилазаара аиҭакрақәа алагалан. «Гу», «қу», «ку» уҳәа рцынхәрас аҩра ҳалагеит «гә», «қә», «кә» ҳәа. Абызшәадырыҩцәа ус еиҳа ииашоуп ҳәа иазырыҧхьаӡеит. Уи ашьҭахь амза хьыӡқәа аҧсышәала идырцәажәеит: ажьырныҳәа, жәабран, хәажәкыра, мшаҧы, лаҵара, рашәара, ҧхынгәы, нанҳәа, цәыббра, жьҭаара, абҵара, ҧхынҷкәын. Афонемақәа ракәзар, реиҳараҩык ирыдыркылеит, ҧҟара ҿыцлагьы аҩра иалагеит, апроблемақәа маҷымкәаны ишрыцызгьы. Амза хьыӡқәа ракәзар, иахьа уажәраанӡа урҭ рҵара ҳаҿуп. Иаҳҵеит шаҳҳәоз, уажәшьҭа уи иашам, ажәытә ахь ихынҳәтәуп, аинтернационалтә амза хьыӡқәа рахь ииастәуп рҳәан, џьоукы уахь ииасит, рыбжаҩык уахьгьы иҟамкәа, арахьгьы иҟамкәа ибжьажьо иаанхеит. Арахь арҵага шәҟәқәа ирну хазхеит.

2011 шықәсазы Аҧсны аҭҵаарадыррақәа ракадемиа Д.И.Гәлиа ихьӡ зху Аҧсуаҭҵааратә институт иҭнажьит ашәҟәы – «Аҧсуа бызшәа аҩышьаҧҟарақәа» (ирҽеиу, ихарҭәаау 2-тәи аҭыжьымҭа). Уаҟа иаарҧшуп аҧсуа бызшәа аҩышьаҧҟарақәа рыхәҭак. Аха уаанӡа ишьақәгыланы иҟаз аҧҟарақәа маҷк иҧсахуп. Иаҳҳәап, уаанӡа иҳаҩуазҭгьы «Аҩӡ-ҧҳа», «Ҭар-ҧҳа», «Кәыҵниа-ҧҳа»… уажәтәи аҩышьаҧҟара ишаҳәо ала, иҩлатәуп «Аҩӡҧҳа», «Ҭарҧҳа», «Кәыҵниаҧҳа» ҳәа. Уаанӡа иҳаҩуазҭгьы «алеқсика», «аредақтор», «алеқциа», уажәы иааҩлароуп – «алексика», «аредактор», «алекциа».

Аҧсны иҭыҵуа акьыҧхьтә ҭыжьымҭақәа рхыҧхьаӡара рацәамзаргьы, иҟоу акык-ҩбак ҳрыҧхьоит. Аха, араҟа, уамашәа иубаша, ҭыжьымҭацыҧхьаӡа «рхатәы» ҩышьаҧҟара рымоуп, доусы ишааиҭаху, ихы ишҭашәо иҩуеит.

Амзақәа рыхьӡқәа ракәзар, џьара-џьара «ианвар» ҳәа рыҩуазар, егьырахь «ажьырныҳәа» ҳәа ирыҩуеит. Уаҩы изцәырҵыр ҟалоит азҵаара – избан, еиҧшны изымыҩуазеи ҳәа. иагьиашами! Мшәан, изаҳахьада, тәылак аҟны, усхкык иаҵанакуа аусҳәарҭақәа еиуеиҧшым «рхатәы» ҩышьаҧҟарақәа рыманы: ас иуҩыргьы ииашоуп, егьыс иуҩыргьы ииашоуп?!

Уажәы ацәажәарақәа цоит «ҧҳа» аҩышьа иазкны. Изларҳәо ала, иақәшаҳаҭым рацәоуп аҩышьаҧҟара ҿыц. Иҟалап, ажәытә ишыҟаз еиҧш иаанрыжьыргьы. Аха арҭ ацәажәарақәа иашоуп, мамзаргьы имцуп ҳәа ашьақәырҕәҕәара ҳалшом. Ҳара ҳазлацәажәо ҳакәша-мыкәша ауаа ирҳәо, иҳаҳауа ажәабжьқәа роуп.

Иарбан бызшәазаалакгьы, иара абызшәа азакәанқәа рыла аҽыҧсахрақәа, аҽеиҭакрақәа ахҭысыр алшоит. Аха уи иаалырҟьаны иҟало усӡам, аамҭа аҭахуп.

Ишдыру еиҧш, абжьаратә школ аҿы ахәыҷы жәеиза шықәса аҵара иҵоит. Ари аамҭа иалагӡаны аҵара иацу ахьанҭарақәа иҟәаҟәа иқәихроуп. Ахәыҷы ихдырраҿы ишьақәгылароуп иаку азеиҧш принципқәа, иаку идунеихәаҧшра, илаҧшҳәаа… Аха араҟа, ҳаҧсуа бызшәа арҵараан, иаҳҳәап, алагарҭатә классқәа рҟны акала иҵоит, аиҳабыратә классқәа рҟны – даҽакала. Қәрала шәышықәса иреиҳам ҳаҧсуа сахьаркыратә литература атәы ҳҳәозар, ҳашәҟәыҩҩцәеи ҳпоетцәеи иакыз ҩышьаҧҟарак иқәныҟәаны рышәҟәқәа ҭыҵуазҭгьы, иахьа «инагӡаны еилыргам» анормақәа рыла, доусы ишааиҭаху, арма-ҕьырма, гәхьаамкрада иҭыҵуеит. Арҭ ацәырҵрақәа зегьы абызшәа амч дыркәадоит, иҵыршәаауеит. Убри адагьы, ас мацара ианца, ҳаҧсуа шәҟәыҩҩцәа иахьа уажәраанӡа иаҧырҵахьоу аҧҵамҭақәа аӡәгьы дырмыҧхьо иҟалоит.

Аҧсуа бызшәа ҳәынҭқарратә бызшәак аҳасабала аус ауа иҟаларц азы иҟаҵатәу рацәаӡоуп. Убарҭ ируакуп аҩышьаҧҟарақәа рызҵаарагьы. Уи иазкны егьа шәҟәы ҭыҵыргьы ҵакы рыманы изыҟалом, аҵарауаа реиҳараҩык еиқәышаҳаҭны, еиҳа ииашоу авариант алхны Аҧсны Аиҳабыра ишьақәдырҕәҕәаанӡа. Усҟан зегьы ируалхоит амчра иаднакылаз ақәҵара ақәныҟәара. Ҳгәы иаанагоит ус егьыҟалап ҳәа.

Агазеҭ «Аҧсны». – 2014 ш., №20.